b'\n_START_ARTICLE_\nPari\xc5\xa1ki disput\n_START_SECTION_\nOzadje\n_START_PARAGRAPH_\nKatoli\xc5\xa1ka cerkev je v svojih prizadevanjih za evangelizacijo posku\xc5\xa1ala skozi razpravo premagati judovska prepri\xc4\x8danja. Zahodno kr\xc5\xa1\xc4\x8dansktvo je v 13. stoletju do\xc5\xbeivelo intelektualni \xc4\x8dude\xc5\xbe in skozi dela Toma\xc5\xbea Akvinskega (1225-1274) asimiliralo Aristotelove izzive. V svoje teolo\xc5\xa1ke razprave je posku\xc5\xa1alo vklju\xc4\x8diti tudi Jude v upanju, da bodo priznali superiornost kr\xc5\xa1\xc4\x8danstva. _NEWLINE_Kr\xc5\xa1\xc4\x8danstvo je razvilo podroben teolo\xc5\xa1ki sistem. Njegovo u\xc4\x8denje je bilo jasno in zato ob\xc4\x8dutljivo za napade. V judovstvu je dogmatska teologija relativno odsotna. V njem je bilo veliko negativnih dogm, naperjenih proti malikovanju, pozitivne teologije pa ni razvilo. Paul Johnson pravi: \xc2\xbbJudovstvo se je osredoto\xc4\x8dilo na \xc5\xbeivljenje in potisnilo smrt in dogme v ozadje\xc2\xab.\n_START_SECTION_\nRazpravljavci\n_START_PARAGRAPH_\nRazprava se je za\xc4\x8dela 12. junija 1240. Kr\xc5\xa1\xc4\x8danska stali\xc5\xa1\xc4\x8da je prestavil v kr\xc5\xa1\xc4\x8danstvo spreobrnjen Jud in fran\xc5\xa1i\xc5\xa1kan Nicholas Donin, ki je prevedel Talmud in 35 za kr\xc5\xa1\xc4\x8danstvo  domnevno bogoskrunskih  mest predstavil pape\xc5\xbeu Gregorju IX.  Omenil je tudi odredbe sodi\xc5\xa1\xc4\x8da v Talmudu, ki so po njegovem mnenju dovoljevale Judom, da pobijajo Nejude,  goljufajo kristjane in brez slabe vesti prelamljajo obljube._NEWLINE_Katoli\xc5\xa1ka cerkev je do Doninove predstavitve Talmuda pape\xc5\xbeu Gregorju IX. kazala malo zanimanja za Talmud. Pape\xc5\xbe je bil celo presene\xc4\x8den, da se Judje sklicujejo tudi nanj  in ne samo na Toro, ki je vsebovala domnevno bogokletne odlomke, naperjene proti kr\xc5\xa1\xc4\x8danstvu. Pomanjkanje zanimanja je bilo zna\xc4\x8dilno tudi za francosko monarhijo, ki je do leta 1230 na Jude gledala predvsem kot na mo\xc5\xbeen vir dohodkov._NEWLINE_Judovska stali\xc5\xa1\xc4\x8da so zagovarjali \xc5\xa1tirje najuglednej\xc5\xa1i francoski rabini:  Jehiel iz Pariza, Mojzes iz  Coucyja, Juda iz Meluna in Samuel ben Solomon iz Ch\xc3\xa2teau-Thierryja.\n_START_SECTION_\nRazprava\n_START_PARAGRAPH_\nDolo\xc4\x8dila razprave so zahtevala, da Talmud pred Doninovimi obto\xc5\xbebami branijo \xc5\xa1tirje rabini. V obto\xc5\xbebah so bile trditve, da vsebuje bogokletstva proti kr\xc5\xa1\xc4\x8danski veri, napada kr\xc5\xa1\xc4\x8danstvo kot tako, bogokletstva proti bogu in  opolzke zgodbe. Napadi proti kr\xc5\xa1\xc4\x8danstvu naj bi bili v odlomkih, ki se nana\xc5\xa1ajo na Juzusa in Marijo. V enem od njih je na primer omenjen  nekdo z imenom Jezus,  ki je bil poslan v pekel, kjer naj bi se ve\xc4\x8dno kuhal v iztrebkih. Judje so zanikali, da je to svetopisemski  Jezus z izjavo, da \xc2\xbbni vsak v Franciji rojen Ludvik  francoski kralj\xc2\xab. _NEWLINE_Med opolzke zgodbe spadata pripoved o Adamu, ki se je paril z vsemi \xc5\xbeivalmi, preden je na\xc5\xa1el Evo, in Noeta, ki ga je po talmudskih legendah kastriral sin Ham. Kristjeni so judovsko vero obi\xc4\x8dajno ena\xc4\x8dili z Mojzesovo vero iz Stare zaveze, zato je bila Cerkev presene\xc4\x8dena ob ugotovitvi, da so Judje razvili avtoritativen Talmud kot komplement njihovega razumevanja Biblije. _NEWLINE_Hyam Maccoby je prepri\xc4\x8dan, da je bil glavni namen pari\xc5\xa1ke disputacije odvrniti Jude od Talmuda, njihova vrnitev k judovstvu Stare zaveze in ne nazadnje spreobrnitev v kr\xc5\xa1\xc4\x8danstvo. Maccoby trdi tudi to, da je bila sovra\xc5\xbenost do Cerkve med procesom manj povezana z dr\xc5\xbeo Cerkve same kot z Nicholasom  Doninom, ki je spretno izkoristil spore v judaizmu v tistem \xc4\x8dasu. Maccoby  domneva tudi to, da je bila disputacija motivirana z Doninovimi prej\xc5\xa1nimi povezavami s karaitskimi Judi in da je bil eden od motivov, da se pridru\xc5\xbei Cerkvi,  \xc5\xbeelja, da napade rabinsko izro\xc4\x8dilo.\n_START_SECTION_\nIzid\n_START_PARAGRAPH_\nZbor kr\xc5\xa1\xc4\x8danskih teologov je obsodil Talmud in zahteval, da se se\xc5\xbege. 17. junija 1244 so na ulicah Pariza se\xc5\xbegali 24 voz judovskih rokopisov._NEWLINE_Prevod Talmuda v franco\xc5\xa1\xc4\x8dino je spremenil kr\xc5\xa1\xc4\x8dansko dojemanje Judov. Kristjani so pred tem na Jude gledali kot privr\xc5\xbeence Stare zaveze, ki spo\xc5\xa1tujejo Mojzesove zakone in zakone prerokov, Talmud pa jim je pokazal, da je bogokleten in da se judovsko razumevanje Stare zaveze razlikuje od kr\xc5\xa1\xc4\x8danskega. Ludvik IX. je izjavil, da lahko z Judi razpravljajo samo izku\xc5\xa1eni teologi, proti tistemu, ki grdo govori o Kristusu, pa lahko dvigne me\xc4\x8d vsak laik.'